33. schôdza NR SR - 1.deň - B. popoludní
Dátum: 2025-03-25
Poslanec: Hajko, Jozef (KDH)
Druh vystúpenia: Vystúpenie v rozprave

148. Vážený pán predsedajúci, vážený pán minister, kolegyne, kolegovia, ja nebudem opakovať to, čo tu hovorili predo mnou predrečníci, len predsa pripomeniem, že čím máme širšiu koaličnú zostavu vo vláde, tak tým máme potom aj pestrejšie delenie. Teda pestrejšie nielen delenie, delenie funkcií, ale aj nárast počtu tých funkcií. A je veľmi smutné, keď sa dostávame až do takého stavu, že tieto politické nominácie prechádzajú až do inštitúcií ďalších, ktoré majú byť skutočne nezávislé, v tomto prípade hovoríme o Národnej banke Slovenska a tiež môžeme spomenúť aj poslednú nomináciu do Rady pre rozpočtovú zodpovednosť. Ja tu nebudem opakovať, čo tu hovorili predrečníci, to som povedal, ale predsa upozorním na jednu vec, a to je vlastne posledné pôsobenie pána Keketiho vo vládnej funkcii. Spomeňme si na to, keď sa vytváralo nové ministerstvo cestovného ruchu a športu, že vtedy sa hovorilo o tom, že toto ministerstvo bude hospodáriť s rozpočtom 100 mil. eur. Aká je situácia tento rok? 239 mil. eur. Viac ako dvojnásobný rozpočet oproti tomu, o čom sa hovorilo minulý rok alebo ešte dokonca predminulý rok, keď toto ministerstvo vznikalo. Ale to nie je všetko. Samozrejme, stále počúvame argumenty, že šport si zaslúži podporu, cestovný ruch si zaslúži podporu, zaslúži si, zaslúži si finančné prostriedky, z ktorého by tu tieto odvetvia žili, to znamená aj štátnu podporu. Ale ja sa pozriem dovnútra, dovnútra, ako funguje to ministerstvo cestovného ruchu a športu. Máme tu ministra financií, možno aj počúva. Máme tu ministra financií a siahnem do štátneho rozpočtu na tento rok, ktorý si schválili vládni poslanci koncom minulého roka. A keď sa pozrieme do toho štátneho rozpočtu a tej štruktúry, nepôjdem nejako veľmi hlboko, ale aspoň na tie základné čísla, tak uvidíme vlastne, akým spôsobom, akým spôsobom toto ministerstvo hospodári a do akej miery je efektívne. Takže z toho celkového rozpočtu vo výške 239 mil. eur ide 12,7 mil. eur na mzdy a poistné. To je 5 %. Ďalej na tovary a služby 28,9 mil. eur. To je 11,7 %. A keď k tomu pripočítam kapitálové výdavky vo výške 800-tisíc a dám to všetko dohromady. tak tieto tri položky vytvárajú spolu 42,5 mil. eur. Tých 42,5 mil. eur tvorí takmer 18 % celého rozpočtu ministerstva cestovného ruchu a športu. Prosím vás pekne, čo je to za inštitúcia, ktorá len na svoju činnosť pohltí 18 % celkového rozpočtu? A to hovorím už o rozpočte, ktorý je dvaapolnásobný takmer oproti tomu, ako mal byť. ----------------------------------------- Ja keď som to povedal ministrovi, exministrovi Keketimu na finančnom výbore, tak sa bránil tým, prosím vás pekne, čo to tu hovoríte za hlúposti, 5 % minieme na prevádzkové náklady . Ja som vám to teraz spočítal, 5 % ide na mzdy a odvody. A to ďalšie, kapitálové výdavky, to sú peniaze, ktoré jednoducho toto ministerstvo minie len preto, že existuje a aby mohlo fungovať. A z toho je 800-tisíc eur na softvér. Pán exminister sa bránil tým, že to je pre 200 ľudí. Prosím vás pekne, 800-tisíc tento rok, 800-tisíc budúci rok a 800-tisíc eur v roku 2027. Aké to je, prosím vás, efektívne ministerstvo? Keby cez to ministerstvo len pretiekli prostriedky, ktoré doteraz sa inak distribuovali bez existencie tohto vládneho úradu, nebolo by to efektívnejšie? Načo nám je takéto ministerstvo, ktoré dokáže pohltiť takéto obrovské peniaze? Takže skončím s tým, kde som začal. Počtom vládnych subjektov alebo koaličných subjektov rastie aj hlad po rezortoch, po funkciách a, žiaľ, týka sa to aj Národnej banky Slovenska. Národná banka Slovenska napriek tomu, že menovú politiku sme do veľkej miery odovzdali do Európskej centrálnej banky, Národná banka Slovenska je dôležitá inštitúcia. Zoberme si len dohľad nad finančným trhom, nad bankami, poisťovňami a zoberme si, že táto inštitúcia by mala dbať napríklad o to, aby sa na Slovensku rozbehol kapitálový trh, ktorý je úplne-úplne zanedbateľný. A poslednú otázku, ktorú si položím na záver, je, teraz tu hovoríme o pozícii viceguvernéra. Ja som veľmi zvedavý, čo sa bude diať, keď budeme hovoriť o funkcii guvernéra. Tento rok to príde na pretras, kto bude guvernérom Národnej banky Slovenska? Žiaľ, keď sa pozriem do minulosti, ako bol súčasný, súčasný guvernér zvolený do funkcie, musím povedať, že to boli veľmi čudesné okolnosti. A ja sa bojím, že ak takýmto smerom budeme postupovať ďalej, tak sa dočkáme aj veľmi čudesnej voľby guvernéra Národnej banky Slovenska, možno niekedy v letných mesiacoch alebo v jesenných, uvidíme, ako to tento parlament stihne. A tiež budem zvedavý, akým spôsobom bude obsadzovaný post ministra financií. Ďakujem pekne za pozornosť.